西湖二咏 食鷄頭
作者：蘇轍
朝代：宋

paragraphs: 芡葉初生縐如縠，南風吹開輪脫轂。
紫苞青刺攢蝟毛，水面放花波底熟。
森然赤手初莫近，誰料明珠藏滿腹。
剖開膏液尚模糊，大盎磨聲風雨速。
清泉活火曾未久，滿堂坐客分升掬。
紛然咀噍惟恐遲，勢若羣雛方脫粟。
東都每憶會靈沼，南國陂塘種尤足。
東遊塵土未應嫌，此物秋來日嘗食。